SheTaxis/SheRides hija mobile app li għadha kemm tnediet fi New York City u hija immirata lejn in-nisa li jippreferu xufiera nisa li jwassluhom f’taxi u mhux irġiel. SheTaxis huwa l-isem tal-kumpanija li toffri s-servizz fis-subborgi ta’ New York. L-idea wara s-servizz li se jkun qed jara lix-xufiera nisa lebsin ‘scarves’ roża, huwa li jipprovdi vjaġġi siguri u konvenjenti lin-nisa kif ukoll biex iservi ta’ opportunità ekonomika. Minn dan is-servizz jistgħu jibbenefikaw ukoll dawk in-nisa Musulmani u Lhud Ortodossi li r-reliġjonijiet tagħhom ma tippermettilhomx jivvjaġġaw waħedhom ma’ rġiel li ma jiġux minnhom. F’New York City jsiru mas-600,000 vjaġġ bit-taxi kuljum u filwaqt li inqas minn tlieta fil-mija tax-xufiera huma nisa, mas-60 fil-mija li jużaw is-servizz tat-taxi huma nisa. Għan ieħor ta’ SheTaxis/SheRides huwa li jinkoraġġixxi lin-nisa jsiru xufiera tat-taxi u b’hekk isiru sidien ta’ negozju żgħir tagħhom għax huma liberi li jiffissaw huma l-iskeda tagħhom.